ສານໄທຕັດສິນໂທດ ຈໍາຄຸກ 20 ປີ ຊາຍໄທຄົນນຶ່ງ ໃນຂໍ້ຫາໝິ່ນປະໝາດກະສັດ
ໃນວັນພຸດມື້ນີ້ ສານ​ອາຍາທີ່​ບາງກອກ ​ໄດ້​ຕັດສິນ​ໃຫ້ນາຍອໍາພອນ ຕັ້ງນົບ​ພະ​ກຸນ ອາຍຸ 61 ປີ ມີ​ຄວາມ​ຜິດ​ ຖານໝິ່ນປະໝາດກະສັດ
ສານແຫ່ງນຶ່ງໃນປະເທດໄທ ໄດ້ຕັດສິນໃຫ້ຊາຍຄົນນຶ່ງຈໍາຄຸກ 20 ປີ ໃນຂໍ້ຫາສົ່ງຂໍ້ຄວາມ ທາງໂທລະສັບມືຖື ທີ່ພວກເຈົ້າໜ້າທີ່ໄທກ່າວວ່າ ເປັນການ ໝິ່ນປະໝາດຕໍ່ກະສັດຂອງ ປະເທດ ໃນວັນພຸດມື້ນີ້ສານອາຍາທີ່ບາງກອກ ໄດ້ຕັດສິນໃຫ້ນາຍອໍາພອນ ຕັ້ງນົບພະກຸນ ອາຍຸ 61 ປີ ມີຄວາມຜິດຍ້ອນໄດ້ສົ່ງຂໍ້ຄວາມທີ່ບໍ່ເໝາະສົມ 4 ສະບັບໃນເດືອນພຶດສະພາປີກາຍ ໄປຍັງເລຂາອະດີດນາຍົກລັດຖະມົນຕີ ອະພິສິດ ເວດຊາຊີວະ ພວກເຈົ້າໜ້າທີ່ໄທບໍ່ໄດ້ເປີດເຜີຍເນື້ອໃນຂອງຂໍ້ຄວາມດັ່ງກ່າວ ແຕ່ກໍເວົ້າວ່າມັນເປັນຂໍ້ຄວາມ ທີ່ຖືວ່າ ໝິ່ນປະໝາດກະສັດ ແລະເຮັດໃຫ້ຜູ້ໄດ້ຮັບຂໍ້ຄວາມດັ່ງກ່າວບໍ່ພໍໃຈ ນາຍອໍາພອນ ຜູ້ທີ່ຮູ້ໃນອີກຊື່ນຶ່ງໃນໄທນັ້ນ ວ່າ Uncle SMS ຫລືລຸງ SMS ຢືນຢັດວ່າ ລາວບໍ່ມີຄວາມຜິດໃດໆ ໂດຍກ່າວວ່າລາວບໍ່ໄດ້ເປັນເຈົ້າ ຂອງບັດຊິມຄາດທີ່ສົ່ງຂໍ້ຄວາມດັ່ງ ກ່າວໄປ ນາຍອໍາພອນ ຖືກຈັບກຸມໃນເດືອນສິງຫາປີຜ່ານມາ ໃນຂໍ້ຫາຝ່າຝືນກົດ ໝາຍສີ່ກະທົງ ກ່ຽວກັບອາດຊະຍາກໍາທາງຄອມພິວເຕີ ແລະກົດລະບຽບ ກ່ຽວກັບກົດໝາຍອາຍາຂອງ ປະເທດ ຊຶ່ງຖືວ່າເປັນຄວາມຜິດທາງອາຍາ ໃນການໝິ່ນປະໝາດຕໍ່ກະສັດ ພວກນັກສັງເກດການບາງຄົນກ່າວວ່າ ເມື່ອບໍ່ດົນມານີ້ ໄທໄດ້ເພີ່ມການ ຕັດສິນລົງໂທດ ຕໍ່ພວກທີ່ກ່າວກັນວ່າໄດ້ໝິ່ນປະໝາດຕໍ່ກະສັດແລະພະບໍ ລົມວົງສານຸວົງ